Covid-19: Bevelraad vergader Sondag(Argieffoto: Ronny Hartmann/AFP) Die nasionale bevelraad vir die hantering van kwessies rakende die koronavirus sal weer Sondag vergader. Die presidensiële koördinerende raad en die kabinet sal volgens die presidensie daarna ook vergader. Daar sal na verwagting bespreek word of die aangepaste vlak 4 van afsondering, waaronder die land vir twee weke geplaas is, verleng moet word. Daar was in dié stadium nog geen aanduiding of vlak 4 en die gepaardgaande streng afsonderingsregulasies bloot verleng gaan word nie. Dit lyk egter nie of die aantal Covid-19-infeksies in Gauteng daadwerklik gedaal het nie en al hoe meer gevalle word boonop nou in die Wes-Kaap, Limpopo, Mpumalanga en KwaZulu-Natal aangemeld. Hospitale is steeds onder druk en kommer heers oor die hoogs aansteeklike Delta-variant. Maroela Media het vroeër vandag berig Suid-Afrika het in dié stadium 208 847 aktiewe gevalle van Covid-19 nadat nog 22 910 nuwe gevalle van die virus in die jongste verslag bevestig is. Ramaphosa het op 27 Junie aangekondig dat Suid-Afrika na ’n aangepaste vlak 4 van afsondering skuif weens ’n skerp toename in Covid-19-gevalle en die teenwoordigheid van die hoogs aansteeklike Delta-variant. Dié vlak behels heelwat strenger afsonderingsregulasies, waaronder nóg ’n verbod op die verkoop van alkohol en ’n verbod op alle byeenkomste.